b'\n_START_ARTICLE_\nIzoliuotos kalbos\n_START_PARAGRAPH_\nIzoliuota kalba \xe2\x80\x93 tokia nat\xc5\xabralioji \xc5\xbemoni\xc5\xb3 kalba, kuri neturi jokio \xc4\xafrodyto genetinio ry\xc5\xa1io su kitomis gyvosiomis kalbomis; t. y. tai kalba, kuri n\xc4\x97ra kilusi i\xc5\xa1 prokalb\xc4\x97s, bendros su kita kalba. Fakti\xc5\xa1kai, izoliuotoji kalba yra kalb\xc5\xb3 \xc5\xa1eima, turinti tik 1 nar\xc4\xaf._NEWLINE_Pla\xc4\x8diausiai \xc5\xbeinomos izoliuotos kalbos yra ain\xc5\xb3 kalba, bask\xc5\xb3 kalba, buru\xc5\xa1\xc5\xb3 kalba ir kor\xc4\x97jie\xc4\x8di\xc5\xb3 kalba, ta\xc4\x8diau kai kurie kalbininkai teigia atrad\xc4\x99 kiekvienos i\xc5\xa1 j\xc5\xb3 genetinius ry\xc5\xa1ius su kitomis kalbomis (ir jas priskiria, atitinkamai, karasuk, Dene-Kaukazo ir Altajaus kalb\xc5\xb3 \xc5\xa1eimoms)._NEWLINE_Kai kurios kalbos tapo izoliuotomis istoriniais laikais, kai i\xc5\xa1nyko visos kitos joms giminingos kalbos. Pvz., Pirah\xc3\xa3 kalba (vartojama Brazilijoje) yra paskutin\xc4\x97 i\xc5\xa1likusi mura kalb\xc5\xb3 \xc5\xa1eimos atstov\xc4\x97, o kitos kalbos, pvz., bask\xc5\xb3, i\xc5\xa1liko izoliuotomis per vis\xc4\x85 istorijoje apra\xc5\xa1yt\xc4\x85 laikotarp\xc4\xaf._NEWLINE_Prie izoliuot\xc5\xb3 kalb\xc5\xb3 priskiriamos visos nesuklasifikuotos kalbos. Ta\xc4\x8diau nesuklasifikuotomis \xc4\xafvardijamos tos kalbos, apie kurias n\xc4\x97ra surinkta pakankamai patikim\xc5\xb3 duomen\xc5\xb3 ir kurios n\xc4\x97ra moksli\xc5\xa1kai i\xc5\xa1tirtos (pvz., daugelis Afrikos bei ind\xc4\x97n\xc5\xb3 kalb\xc5\xb3). O izoliuotomis \xc4\xafvardijamos tos kalbos, kurios jau yra daug ir intensyviai tirtos, ta\xc4\x8diau jokie j\xc5\xb3 ry\xc5\xa1iai su kitomis kalbomis nebuvo patikimai \xc4\xafrodyti.\n_START_SECTION_\nGimining\xc5\xb3 kalb\xc5\xb3 paie\xc5\xa1kos\n_START_PARAGRAPH_\nGenetinis ry\xc5\xa1ys \xe2\x80\x93 tai istorin\xc4\x97s kalbotyros (arba kitaip \xe2\x80\x93 diachronin\xc4\x97s kalbotyros) s\xc4\x85voka, rei\xc5\xa1kianti, kad dauguma dabar pasaulyje vartojam\xc5\xb3 kalb\xc5\xb3 yra kilusios i\xc5\xa1 nedidelio skai\xc4\x8diaus prokalbi\xc5\xb3 (i\xc5\xa1 vienos prokalb\xc4\x97s kilusios kalbos priskiriamos vienai kalb\xc5\xb3 \xc5\xa1eimai)._NEWLINE_Kai kurie kalbininkai (ne visi) mano, kad visos pasaulio kalbos yra kilusios i\xc5\xa1 vienos prokalb\xc4\x97s. \xc5\xa0iuo atveju, dabar i\xc5\xa1skiriamos kalb\xc5\xb3 \xc5\xa1eimos b\xc5\xabt\xc5\xb3 tik vir\xc5\xa1utin\xc4\x97s kalb\xc5\xb3 med\xc5\xbeio \xc5\xa1akos, arba pirmin\xc4\x97s prokalb\xc4\x97s tarpin\xc4\x97s formos. D\xc4\x97l to izoliuotos kalbos susilaukia didelio kalbinink\xc5\xb3 d\xc4\x97mesio, siekiant nustatyti j\xc5\xb3 ry\xc5\xa1ius su kitomis kalbomis._NEWLINE_Kai kuriose situacijose gali atsirasti kalba, neturinti prot\xc4\x97vi\xc5\xb3 (t. y. kilusi ne i\xc5\xa1 prokalb\xc4\x97s). Pvz., kurtiems t\xc4\x97vams auginant girdin\xc4\x8dius vaikus be kontakto su kitais \xc5\xbemon\xc4\x97mis, tarp t\xc5\xb3 vaik\xc5\xb3 gal\xc4\x97t\xc5\xb3 atsirasti ir i\xc5\xa1sivystyti visavert\xc4\x97 kalba. Geriausiai i\xc5\xa1tirtas naujos kalbos atsiradimo atvejis \xe2\x80\x93 tai Nikaragvos \xc5\xbeenkl\xc5\xb3 kalba. Taip pat yra daug kreol\xc5\xb3 kalb\xc5\xb3 bei dirbtini\xc5\xb3 kalb\xc5\xb3 (pvz., esperanto), kurios neturi konkretaus prot\xc4\x97vio.\n_START_SECTION_\nTerminologija\n_START_PARAGRAPH_\nIzoliuot\xc5\xb3 kalb\xc5\xb3 nereikia painioti su izoliacin\xc4\x97mis kalbomis, kuri\xc5\xb3 morfemos yra visaver\xc4\x8diai \xc5\xbeod\xc5\xbeiai (skirtingai nuo fleksini\xc5\xb3 arba agliutinacini\xc5\xb3 kalb\xc5\xb3). Taip pat terminas izoliuotos kalbos neturi nieko bendra su kalbos (ir ja kalban\xc4\x8di\xc5\xb3j\xc5\xb3) geografine ar kitokia izoliacija.\n_START_SECTION_\nMirusios izoliuotos kalbos\n_START_PARAGRAPH_\nIzoliuotos kalbos terminas labai atsargiai taikomas i\xc5\xa1nykusioms kalboms. Pvz., \xc5\xa1umer\xc5\xb3 kalba yra pripa\xc5\xbe\xc4\xafstama izoliuota kalba, nes ji yra pakankamai gerai i\xc5\xa1tirta ir duomen\xc5\xb3 pakakt\xc5\xb3 atpa\xc5\xbeinti jai gimining\xc4\x85 dabar vartojam\xc4\x85 kalb\xc4\x85 (jeigu tokia b\xc5\xabt\xc5\xb3). Ta\xc4\x8diau dauguma i\xc5\xa1nykusi\xc5\xb3 kalb\xc5\xb3 yra prastai dokumentuotos, ir duomen\xc5\xb3 nepakanka ai\xc5\xa1kioms i\xc5\xa1vadoms padaryti. Pvz., etrusk\xc5\xb3 kalba dalies kalbinink\xc5\xb3 priskiriama indoeuropie\xc4\x8di\xc5\xb3 kalboms, ta\xc4\x8diau duomen\xc5\xb3 tai \xc4\xafrodyti arba paneigti nepakanka.'